Diari Oficial de la Generalitat Valenciana


Sumari del DOGV 4961, del 08-03-2005 (2005/2543)

DECRET 49/2005, de 4 de març, del Consell de la Generalitat, pel qual es regula el passaport per a gossos, gats i furons.
-------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/03/04/49**

### Versions

 20/05/2015 - Actualitat  Text inicial: 09/03/2005 - 19/05/2015 

### Dades del document

Número de DOGV
:   4961

Data del DOGV
:   08-03-2005

Secció del DOGV
:   I. DISPOSICIONS GENERALS

Número del document
:   2005/2543


Data del document
:   04-03-2005

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * animal domèstic
    * sanitat animal
    * inspecció veterinària
    * transport d'animals
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 20.05.2015**

 

**DECRET 49/2005, de 4 de març, del Consell de la Generalitat, pel qual es regula el passaport per a gossos, gats i furons.**

 

**[(DOCV núm. 4961 de 08.03.2005)](http://www.docv.gva.es/datos/2005/03/08/pdf/2005_2543.pdf)** **Ref. 1261/2005**

 

En els últims anys el sector dels animals de companyia ha adquirit una considerable importància a la Comunitat Valenciana.

A causa de la varietat de documents existents que certifiquen l'estat sanitari, vacunacions, desparasitació, aspectes de conducta, així com altres tractaments dels esmentats animals, es fa necessari unificar-los tots en un únic document que reculla totes estes actuacions.

El Reglament (CE) número 998/2003 del Parlament Europeu i del Consell, de 26 de maig de 2003, pel qual s'aproven les normes zoosanitàries aplicables als desplaçaments d'animals de companyia sense ànim comercial, i es modifica la Directiva 92/65/CEE, del Consell, harmonitza les normes zoosanitàries aplicables als desplaçaments dels animals de companyia sense finalitat comercial a l'àmbit territorial de la Unió Europea i determina l'obligatorietat d'un passaport que acompanye els animals en els esmentats desplaçaments. Així, a partir del dia 1 d'octubre de 2004 els gossos, gats i furons que realitzen desplaçaments a l'àmbit de la Unió Europea hauran d'anar acompanyats d'un passaport, este passaport haurà de complir els requisits que ha de tindre una targeta sanitària.

La Decisió de la Comissió de la Unió Europea de 26 de novembre de 2003 estableix el model de passaport per als desplaçaments intracomunitaris de gossos, gats i furons.

Este document l'expedeixen els veterinaris facultatius, i en este se certifica el compliment dels requisits de vacunació antiràbica, a més d'altres vacunacions, amb l'objectiu que presente tota la informació necessària en relació amb la situació sanitària de l'animal, a més d'incloure una secció sobre anàlisis clíniques i legalització. Així mateix, ja que els passaports també es poden utilitzar per als desplaçaments d'estos animals fora de la Unió Europea, s'opta, a l'àmbit de la Comunitat Valenciana, per erigir este passaport en el document únic sanitari i d'identificació dels gossos, gats i furons, exigint-lo amb caràcter general als seus propietaris i posseïdors a l'empara de la Llei 4/1994, de 8 de juliol, de la Generalitat, sobre Protecció dels Animals de Companyia, coordinant-se la seua expedició amb el Registre Supramunicipal d'Animals de Companyia de la Comunitat Valenciana (Decret 158/1996, de 13 d'agost, del Consell de la Generalitat, pel qual es desenvolupa la Llei 4/1994, de 8 de juliol, de la Generalitat, i l'Ordre de 25 de setembre de 1996, de la Conselleria d'Agricultura i Medi Ambient, per la qual es regula el sistema d'identificació d'animals de companyia).

D'altra banda, este document substituirà a la Comunitat Valenciana l'actual cartilla sanitària dels referits animals (Ordre d'1 de juny de 1996, de la Conselleria d'Agricultura i Medi Ambient, per la qual s'estableix l'obligatorietat de la vacunació antiràbica a la Comunitat Valenciana), encara que en la disposició transitòria del present decret es preveu la seua substitució progressiva.

Finalment, en el passaport es reflectirà, si és el cas, el resultat final de les proves de socialització dels gossos potencialment perillosos, als quals es refereix l'article 7 del Decret 145/2000, de 26 de setembre, del Consell de la Generalitat, pel qual es regula, a la Comunitat Valenciana, la tinença d'animals potencialment perillosos.

Per allò que s'ha exposat, a proposta del conseller d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana, i amb la deliberació prèvia del Consell de la Generalitat, en la reunió del dia 4 de març de 2005,

 

DECRETE

 

**Article 1. Objecte i àmbit d'aplicació**

1. L'objectiu del present decret és establir el passaport per a gossos, gats i furons com a model únic i vàlid de document sanitari i d'identificació per a estes espècies a l'àmbit territorial de la Comunitat Valenciana, d'este, obligatòriament, s'hauran de proveir els amos o posseïdors d'estos animals que romanguen al territori d'esta Comunitat, siga quin siga el lloc de residència de les referides persones. Tot això sense perjuí que qualsevol d'estos animals que procedisca de la Unió Europea estiga dotat del corresponent passaport.

2. El passaport per a gossos, gats i furons s'ajustarà al model que s'estableix en l'annex del present decret, que podrà ser modificat mitjançant una ordre del conseller d'Agricultura, Pesca i Alimentació per a adaptar el seu contingut a les modificacions de les normes zoosanitàries aplicables a estos animals.

3. ****[1]**** a) En el cas de gossos en què la seua edat no els obligue a estar identificats ni vacunats de ràbia, les vacunes diferents de ràbia i altres tractaments es reflectiran en un document el model del qual s'establirà per mitjà d'una orde de la persona titular de la conselleria amb competències en matèria de benestar dels animals de companyia.

b) En el cas de gats i furons que no realitzen desplaçaments intracomunitaris, subjectes a la normativa comunitària vigent i que no s'identifiquen, les vacunes, incloses les de la ràbia, i altres tractaments, es reflectiran en un document el model del qual s'establirà per mitjà d'una orde de la persona titular de la conselleria amb competències en matèria de benestar dels animals de companyia

 

**Article 2. Obligatorietat** ****[2]****

1. L'expedició del passaport es realitzarà en el moment de la identificació, atenent el que establix la normativa vigent en identificació dels animals de companyia.

2. L'expedició del passaport i identificació de l'animal serà sempre prèvia a la vacunació antiràbica d'este en aquells animals en què esta vacuna siga obligatòria d'acord amb la normativa vigent.

 

**Article 3. Expedició i emplenament**

1. L'expedició del passaport i l'emplenament de les seues dades serà realitzada pels veterinaris facultatius col·legiats que realitzen l'aplicació dels tractaments sanitaris o la identificació de l'animal, o les altres actuacions que siguen objecte d'anotació.

2. La Conselleria d'Agricultura, Pesca i Alimentació serà la responsable de l'emissió i distribució dels passaports, encara que podrà fer-ho indirectament, a través del Consell Valencià de Col·legis de Veterinaris, mitjançant la subscripció del corresponent conveni de col·laboració que, en tot cas, garantirà el control de l'emissió per part de la conselleria.

 

**Article 4. Comunicació de dades**

El veterinari facultatiu col·legiat que expedisca el passaport haurà de comunicar el seu número, en relació amb les dades d'identificació de l'animal al qual corresponen, en el termini màxim d'un mes comptat a partir de la data d'emissió, al Registre Supramunicipal d'Animals de Companyia de la Comunitat Valenciana.

 

DISPOSICIÓ TRANSITÒRIA

 

**Del manteniment de la cartilla sanitària i la seua substitució**

Els amos o posseïdors dels gossos, gats i furons vacunats i identificats amb anterioritat a la data d'entrada en vigor del present decret podran mantindre la cartilla sanitària de què estiguen proveïts, que podrà ser substituïda pel passaport establit, i que serà necessari en tot cas per al desplaçament d'estos animals a un altre estat membre de la Unió Europea, o a un país tercer.

 

DISPOSICIONS FINALS

 

**Primera. Autorització per al desenvolupament del decret**

Es faculta el conseller d'Agricultura, Pesca i Alimentació perquè dicte les disposicions necessàries per al desenvolupament i aplicació d'allò que disposa el present decret.

 

**Segona. Entrada en vigor**

Este decret entrarà en vigor l'endemà de la publicació en el Diari Oficial de la Generalitat Valenciana.

 

 

València, 4 de març de 2005

 

El president de la Generalitat,

FRANCISCO CAMPS ORTIZ

 

El conseller d'Agricultura, Pesca i Alimentació,

JUAN GABRIEL COTINO FERRER

 

ANNEX

 

**[Veure model de passaport per a gossos, gats i furons (pdf)](http://www.docv.gva.es/fileadmin/user_upload/docvpub/rlgv/2005/D_2005_049_imagen_01.pdf)**

 

 

---

****[1]****Apartat 3 de l'article 1 afegit pel **[Decret 48/2015, de 17 d'abril](http://www.docv.gva.es/index.php?id=26&sig=003426/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D003426/2015)**, del Consell, de modificació del Decret 49/2005, de 4 de març, pel qual es regula el passaport per a gossos, gats i furons. [2015/3458] (DOCV núm. 7508 de 20.04.2015) Ref. Base de dades 003426/2015.

****[2]****Redacció que en fa de l'article 2 el **[Decret 48/2015, de 17 d'abril](http://www.docv.gva.es/index.php?id=26&sig=003426/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D003426/2015)**.


Còpia Permalink ELI